LH วางเป้าปี 65 รายได้แตะ 3.3 หมื่นลบ. ลุยผุด 15 โครงการใหม่ มูลค่า 2.95 หมื่นลบ.
LH วางเป้าปี 65 รายได้แตะ 3.3 หมื่นลบ. ลุยผุด 15 โครงการใหม่ มูลค่า 2.95 หมื่นลบ. พร้อมอัดงบลงทุน 1 หมื่นล้าน ซื้อที่ดิน-ขยายอสังหาริมทรัพย์ให้เช่า
LH วางเป้าปี 65 รายได้แตะ 3.3 หมื่นลบ. ลุยผุด 15 โครงการใหม่ มูลค่า 2.95 หมื่นลบ. พร้อมอัดงบลงทุน 1 หมื่นล้าน ซื้อที่ดิน-ขยายอสังหาริมทรัพย์ให้เช่า
13 ม.ค. 2565

นายนพร สุนทรจิตต์เจริญ ประธานคณะกรรมการบริษัท บริษัท แลนด์ แอนด์ เฮ้าส์ จำกัด (มหาชน) หรือ LH เปิดเผยว่า แผนการดำเนินงานของบริษัทในปี 65 ได้ตั้งเป้าหมายยอดขายไว้ที่ 3.1 หมื่นล้านบาท และรายได้ที่ 3.3 หมื่นล้านบาท โดยมีแผนเปิดโครงการใหม่ในปี 65  ถึง 15 โครงการ เพิ่มขึ้น 50% จากปีก่อน มูลค่าโครงการรวม 2.95 หมื่นล้านบาท
โดยโครงการที่จะเปิดใหม่ในปีนี้อยู่ในกรุงเทพฯและปริมณฑลจำนวน 12 โครงการ และต่างจังหวัด 3 โครงการ เป็น บ้านเดี่ยว 11 โครงการ บ้านแฝด 4 โครงการ ทาวน์เฮ้าส์ 2 โครงการ และ คอนโดมิเนียม 1 โครงการ ราคาขายเฉลี่ยต่อหน่วยอยู่ที่ 7.4 ล้านบาท ลดลงเล็กน้อยจากปี 64 ที่ราคาเฉลี่ยต่อหน่วยอยู่ที่ 7.6 ล้านบาท เนื่องจากจะมีการเปิดตัวทาวน์เฮาส์ที่ราคาเฉลี่ยราว 3 ล้านบาทเข้ามาเพิ่มเติมในปีนี้
ด้านธุรกิจอสังหาริมทรัพย์ให้เช่าในประเทศไทยในช่วงไตรมาส 3/65 จะมีการเปิดให้บริการทั้งในส่วนของศูนย์การค้าใหม่ คือ Terminal 21 พระราม 3 และโรงแรมใหม่ 2 แห่ง ได้แก่ โรงแรม Grand Centre Point Space พัทยา และโรงแรม Grand Centre Point สุรวงศ์
ส่วนอสังหาริมทรัพย์ให้เช่าในสหรัฐฯที่บริษัทได้ลงทุนนั้นปัจจุบันมีอยู่ 4 โครงการ เป็นอพาร์ทเม้นท์ 3 โครงการ และโรงแรม 1 โครงการ โดยในปี 65 บริษัทมีแผนขายอพาร์ทเม้นท์ในสหรัฐฯ พร้อมกับมองหาโอกาสใหม่ๆ ในการลงทุนในสหรัฐฯเพิ่มเติม
นายนพร กล่าวอีกว่า บริษัทวางงบลงทุนในปี 65 ไว้ที่ 1 หมื่นล้านบาท แบ่งเป็น งบซื้อที่ดินเพื่อรองรับการพัฒนาโครงการที่อยู่อาศัย 6 พันล้านบาท และงบลงทุนด้านอสังหาริมทรัพย์ให้เช่า 4 พันล้านบาท
ปัจจุบัน LH มีโครงการที่อยู่ระหว่างการก่อสร้างจำนวน 5 โครงการ โดยรวม 3 โครงการที่จะเปิดขายในช่วงไตรมาส 3/65 และอีก 2 โครงการ คือ โครงการมิกซ์ยูส Grande Centre Point ลุมพินี ที่จะเปิดให้บริการในช่วงไตรมาส 4/67 และโรงแรม Grand Centre Point ราชดำริ 2 ที่จะเปิดให้บริการในช่วงไตรมาส 1/70
ขณะที่บริษัทมีแผนจะออกหุ้นกู้วงเงิน 1.4 หมื่นล้านบาท โดยคาดว่าอัตราส่วนหนี้สินต่อทุน (D/E) จะลดลงจากสิ้นปี 64 โดยอยู่ในระดับที่ไม่เกิน 1 เท่า